A ci gaba da fafatawa a Gasar Cin Kofin Duniya da yanzu haka ke gudana a Rasha, a yau Juma’a 22 ga watan Yuni ne kungiyar kwallon kafa ta Najeriya Super Eagles za ta yi wasanta na biyu da kasar Iceland. Wasan zai gudana ne da misalin karfe hudu na yamma agogon Najeriya.
Idan za a tuna, a wasan farko da Najeriya ta yi da Kuroshiya, ta samu rashin nasara ne da ci biyu babu ko daya. Ita kuwa Iceland a wasanta na farko da kasar Ajantina ta yi kunnen doki ne wato 1-1.
Kenan idan Najeriya Super Eagles ta samu nasara a wasan yau, za ta hada maki uku kenan kuma saura wasa daya wanda za ta hadu da Ajantina. Amma idan Iceland ta doke Najeriya, to za ta hada maki hudu kenan a wasanni biyu. Sannan idan kungiyoyin biyu suka tashi kunnen doki, Najeriya za ta kasance tana da maki daya kenan, yayin da Iceland kuma za ta hada maki biyu.
Masana harkar kwallo suna ganin wannan shi ne dama ta karshe da Najeriya take da shi, saboda idan ta kuskura ta samu rashin nasara ko ta yi kunnen doki, to watakila sai buzunta, kamar yadda Iceland ta nuna ita ma tana bukatar samun nasara a wannan wasa ne don ganin ta haye zuwa mataki na gaba a wannan gasa.
Ana sa ran gidajen kallon kwallon kafa a Najeriya musamman a Arewaci za su cika makil don ganin yadda wasan zai kaya.
Tuni ’yan kwallon Najeriya suka bayar da tabbacin za su ba marada kunya ganin cewa da yawa daga cikin magoya bayan kungiyar sun fara dawowa daga rakiyarsu tun bayan da suka samu rashin nasara a wasan farko.